《十一月四日雪中小饮是月十日冬至》
宋代·赵汝燧

书云犹七日，阴极刚未长。风吹六花开，飞舞隘穹壤。

一阳方欲来，和气已摩荡。著地寂不声，入林发馀响。

与客同拥炉，寒威不到幌。洗杓开蚁尊，下箸饫熊掌。

道旧惊物变，谈空湔尘想。近诗稍阁笔，对此又技痒。

踏雪访梅花，更觉吟兴爽。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。